O pacientă în vârstă de 21 de ani a scăpat de o formațiune chistică mare, cu diametrul de aproximativ 7 centimetri, care îi creștea sub bărbie de aproximativ 3 ani. Tânăra a fost operată la Spitalul Clinic de Urgență "Sfântul Ioan cel Nou" Suceava de chirurgul Gelu Duprii, specializat în chirurgie orală și maxilo-facială, asistat de asistenta medicală Cătălina Obadă.
Dr. Duprii a declarat că pacienta s-a prezentat în ambulatoriul spitalului în luna februarie, "cu o formațiune chistică submentonieră, tegumente acoperitoare nemodificate, nedureroasă, mobilă față de planurile profunde, consistență elastică, cu diametrul de aproximativ 7 cm și evoluție declarativă de aproximativ 3 ani".
Intervenția s-a practicat cu anestezie generală și a durat o oră și jumătate, realizându-se îndepărtarea formațiunii chistice fără complicații intraoperatorii. Medicul a afirmat că astfel de chisturi sunt de obicei congenitale. Ele se dezvoltă din viața intrauterină și au "pusee de creștere" în timpul vieții. Formațiunea extirpată a fost trimisă la examen histopatologic și se așteaptă rezultatul în zilele viitoare.
Potrivit doctorului Duprii, prognosticul este favorabil, pacienta urmând să fie externată la finalul săptămânii.